Resensie: "Die eerste 10 jaar" - Bobby van Jaarsveld | Maroela Media
Bobby van Jaarsveld se "Die eerste 10 jaar" album. Foto: Facebook.
Dis moeilik om te glo dat dit nou al tien jaar is sedert Bobby van Jaarsveld tot plaaslike musiek toegetree het.
Sedert sy debuutalbum, Ken jy Talina?, wat in 2005 verskyn het, het hy een van ons land se voorste kunstenaars geword, veral nadat hy sy huidige platekontrak onderteken het. Ter viering van hierdie groot mylpaal in sy lewe, het Bobby pas sy trefferversameling, Die eerste 10 jaar, vrygestel.
Die eerste snit op dié versameling is een van drie nuwes op die album. Johan Vorster het "Middernagserenade" geskryf en dit is reeds besig om teen die trefferslyste van die meeste radiostasies uit te klim.
"My alles" was omtrent 'n jaar gelede 'n treffer; dit was die eerste enkelsnit op die album, Maak 'n wens, wat tot onlangs nog treffers opgelewer het. "'n Vrou wil dit hoor" was seker een van Bobby se grootste treffers tot dusver en enige man behoort mooi na die woorde van hierdie snit te luister, al is dit hóé bekend.
As daar een liedjie is wat 'n groot deurbraak vir Bobby was, is dit "Spieëltjie", wat hy self help skryf het. Dit gebeur selde dat iemand in sy twintigerjare met sulke introspektiewe lirieke vorendag kom, en daarvoor verdien hy groot respek.
"Een vir een" was nog een van die treffers wat Bobby se vorige album opgelewer het. Bobby was al in 'n paar rolprente, asook in die kykNet-sepie Villa Rosa te sien en "Totaal finaal" is een van die liedjies wat hy in As jy sing gesing het.
Eden het "Só klink 'n hart" oorspronklik opgeneem, maar Bobby het besluit om dit ook op hierdie album in te sluit. Bobby se eerste rol in 'n rolprent was in die wegholtreffer Liefling, waarin hy teenoor Regardt van den Bergh se dogter Lika Berning gespeel het. "My lewe draai om jou" kom uit hierdie rolprent; Bobby het met hierdie liedjie die wysie, terwyl Lika hoofsaaklik die harmonieë gesing het.
Nog 'n snit waarop Bobby saam met 'n ander kunstenaar gewerk het, was "Butterflies", waarop Eden saam met hom gesing het en wat 'n groot treffer was. "Wat geld nie kan koop nie" was die titelsnit van nog een van Bobby se trefferalbums en hier sing hy van wat regtig saakmaak in die lewe.
Bobby wou glo nog altyd 'n kommersiële Engelse liedjie geskryf het en hy het dit eindelik gedoen. Hy en André Scheepers het "It's always been you" saam gskryf en dit is 'n pragtige snit wat baie beslis verdien om 'n treffer te word.
Bobby het 'n groot treffer gehad met "Eens in 'n leeftyd", wat hy saam met Riana Nel gesing het. Dit is seker een van die hoogtepunte op dié album. Op "Kan ek met jou praat?", sing Bobby van die verhouding tussen pa en seun.
"Net vir jou" was die titelsnit van die album wat Bobby se pad na sukses baie makliker gemaak het. "Beter helfte" was Bobby se laaste treffer voordat hierdie versameling uitgereik is en dit is steeds 'n treffer op sommige radiostasies.
In As jy sing het Bobby teenoor Leah gespeel en hulle het "Ek moes jou gesoen het" saam in dié rolprent gesing. Leah sing egter hier voor en Bobby sing net die harmonieë, wat 'n mens laat wonder of Leah nie eintlik die erkenning vir hierdie liedjie moet kry nie. Hoe dit ookal sy, dit het haar onder die publiek se aandag gebring en sy het intussen 'n uiters suksesvolle debuutalbum vrygestel.
"Lovesong letter" is 'n liedjie wat Bobby tussen albums opgeneem het en sover ek weet, is dit vir die eerste keer op een van sy albums beskikbaar. Bobby is met sy skoolliefde getroud en in "Annatjie" sing hy van hul skooljare en hul verhouding; hulle is getroud sedert hy dié liedjie geskryf en opgeneem het.
Bobby maak groot erns oor sy verhouding met die Here, soos wat 'n mens aan sy komposisie "Yeshua the Messiah" kan agterkom. Die laaste snit op die album is 'n akoestiese weergawe van Gé Korsten se groot treffer "Liefling" waarop daar niks anders as kitaarbegeleiding voorkom nie. Dit klink baie goed en bewys tierlantyntjies is nie altyd nodig as 'n liedjie goed genoeg daarsonder is nie.
Hoewel Bobby seker soveel kritici as aanhangers het, kan niemand sy enorme bydrae tot die Afrikaanse musiekbedryf wegredeneer nie. Met hierdie album kom 'n mens agter wat hy al bereik het op so 'n jong ouderdom; hy is een van die min kunstenaars wat op 'n jong ouderdom begin sing en vasgebyt het. As jy van Bobby hou, kan jy gerus hierdie album by jou versameling voeg, al het jy al die musiek wat hy al voorheen vrygestel het.